ТЕОРИЈА У НАСТАВИ ФИЗИЧКОГ ВАСПИТАЊА
Због наставе на даљину наставници физичког и здравственог васпитања су почели да примењују теоријски део предмета – здравствено васпитање, на другачији начин. У току редовних часова све се то предавало док ђаци вежбају, а сада се наставници могу посветити том делу предмета и дати ђацима много више информација и научити их много више него на редовној настави. Исхрана и хигијена су такође области које се могу користити за теоријску област. 
У осмом разреду могу, у корелацији са биологијом, наставници физичког васпитања, разговарати са ђацима о локомоторном апарату човека. 
Поред здравственог васпитања у теорију се могу уврстити историја физичке културе, историја разних спортова и клубова. Корелација са наставником историје би овде била од помоћи нашим ђацима.
Поред тога, наставници млађих разреда могу за тему писмених или домаћих радова, из српског језика, дати нешто попут: „Омиљени спортиста“, „Омиљени клуб“, „Спорт који највише волим“ и слично. У старијим разредима ученици-це могу написати измишљен интервју са омиљеним спортистом у којем ће ученици-це постављати питања и давати одговоре које би очекивали од тог спортисте. На тај начин би се вредновала активност ђака из оба предмета.
Све теме ђаци могу написати и предати у облику семинарских радова али тако да би тај рад, у зависности од теме, поред наставника физичког и здравственог васпитања, прочитао-ла и наставник-ца биологије, историје и српског језика. Ученици-це би радове морали написати граматички и правописно што тачније јер би наставник-ца српског контролисала тај део рада и то водила као активност сваког из српског језика, наставници биологије и историје би то водили као активност ученика из својих предмета. Ако ђак направи презентацију рада корелација са наставом информатике би дошла до изражаја, па би ученик-ца био награђен активношћу и из тог предмета.
Наставници физичког могу испитивати ђаке правила разних спортова кроз квизове. Наравно, пре тога им сва правила спортова, која ће се испитивати кроз квизове, морају бити објашњена или послата у писаној форми. Код правила разних спортова веома је битно водити рачуна о узрасту ђака и шта могу разумети, а шта не. Избегавати правила која су збуњујућа или комбинацију правила јер се мора имати у виду чињеница да сви ђаци не тренирају све спортове. За оне који тренирају тај спорт основна правила могу бити лака али за ђаке који се први пут сусрећу са тим спортом и једноставна правила могу представљати изазов.
Ђаци могу одговарати на разна питања кроз која би се видели њихови ставови о физичком васпитању, вежбању, физичкој активности, спорту и слично.
Све у свему, много је тема и начина на које се оне могу обрадити на даљину. Важно је само заинтересовати ђаке да учествују у њима. Можда и сами ђаци имају идеје и жеље за покретањем неких тема, па није лоше да им се понуди и та могућност.

